**Primăvara italiană**

*Alexandru Cristian*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După o lungă şi geroasă iarnă

O rază blândă îmi mângâie inima,

O apariţie... de pe alte meleaguri...lira mea sună

Din nou pentru o nouă iubire sublimă.

Ai adus cu tine căldura ţărmului italian,

În părul tău stau ascunse toate stelele mării,

Ochii tăi sunt lumina lunii, un vânt sicilian

M-a ameţit, mi-a sporit plăcerea, dorul iubirii...

Ce minune, ce graţie, glasul tău mângâie

Porumbeii din piaţa Sfântul Marcu, mâinile tale

Ating sublim norii falnicii Florenţe, buzele tale

Sărută toată istoria iubirii italiene, ah femeie.

Un vechi cântec, mort demult, a înviat

Prin graţia ta, mersul tău zdrobeşte

Toată ura şi pasiunea Italiei, ai sperat

Tu oare, că aici undeva un biet poet te iubeşte?

În tine stă ascuns lacătul inimii mele

Smulge-l dar nu distruge inima ce bate

Precum Adriatica în coasta Italiei, păsările

Vin în stol, zboară, zboară către calea de lapte.

Acolo sus ele vestesc pasiunea mea

Pentru o primăvară iniţiatică, pentru o bucurie

Ce numai Dante a avut-o în Paradis, iar marea

Falnic urlă: Nu fi nepăsătoare, femeie!

Din volumul Pietre si Inimi de Alexandru Cristian, publicat in anul 2015.